143 **Es Hundeläbe.**

Fahret Sie Velo? Machet Sie Jogging oder Nordisch-Walking? Wenn Sie das nöd machet, denn hend Sie mit grosser Wahrschynlichkeit no ganzi Wädli und e keis Gebiss anzeichnet a Ihre Oberschenkel. Wenn Sie aber eini vo dene Sportarte usüebed, denn hend Sie nächschtens vo Ihrer Versicherig en höcheri Prämie z`erwarte, denn die Sportarte werde mit der immer grössere Hundedichti vor- ussichtlich bald zu Risiko-Sportarte erkore.

Ich ha das vor Jahre einisch selber erlebt, wo mini Frau und ich mit em Velo uf em Weg vo Eglisau dur der Hardwald Richtig Bülach gfahre sind. Mir sind nebe eme Wohnwage dure gfahre, wo wie en schwarze Blitz us dere fahrend Wohnig use en grosse Schäferhund uf eus zu graset isch. Will mini Frau chliner isch als ich, het das Unghüür schnell enschiede, wer der grösseri Brate für ihn isch. Er isch mit gfletschte Zähn a mini Oberschenkel gschprunge und het versuecht, mich vom Velo abe z`risse. Will ich en güebte Velofahrer gsi bin und s`Glich –gwicht nöd schnell verlore ha, han ich verzwyflet mit de Schueh gege das Untier tschuttet und alli drei Agriff erfolgrich chönne verhüete. So lang isch es gange, bis endlich sin Herr, en ziemlich versoffeni Figur, sin Wuschechopf us em Wohnwage gschtreckt het und gfraget het: „Het er sie öppe bisse?“ Isch gut het er das nöd chönne, denn nach Geld um min Oberschenkel wieder z`flicke het de nöd usgseh!

Ich weiss, ich setze mich jetzt scho e chli i d`Nessle. D`Hundehalter werde kei Freud a mir ha. Aber wenn ich so us em Fenschter luege, denn wachst i mir d`Erkenntnis, dass e Familie immer meh us Vater und Mueter, maximal eim Chind aber 4-5 Hünd beschtaht.

Ich han en freie Blick us eusere Schtube uf ene Schtrassechrützig vor eusem Hus. Es Trottoir für Fuessgänger überquert die Chrützig, gschützt dur en Schwelle, wo d`Auto müesse d`Gschwindigkeit reduziere, damit sie nöd d`Hünd und Chlichinder überfahre, wo die Chrützig wend überquere. Da gseht me denn, wie einigi Hünd guet erzoge worde sind. Während der Chef sin “Fifi“ ohni Problem derzue bringt, dass er vor em Überquere uf der Befehl “Fuss“ oder „Platz“ neb em Chef sine Füess absitzt, beschtens beobachtet vom Chef, isch der einjährigi Sohn oder s`Töchterli mit sim LikeaBike oder Velöli bereits z`mitts i der Schtrass aglangt und lueget mit grosse Auge a d`Motohube vo dem Auto here, wo dene Fuess-Hundegänger grad het welle der Vortritt lah. Me gseht, der Hund, oder d`Hünd schynt me im Griff z`ha, die chline Chind nöd e so ganz. Öb ächt de Hünd meh Ufmerksamkeit bi der Erziehig geschenkt wird? Nei, das isch jetzt en Unterschtellig!

Mini Frau fahrt mit em Velo jede Tag der Glatt nache Richtig Rhy und zrugg. So guet 40 Kilometer sinds. Uf einer Site vo der Glatt, da het es en asphaltierte Weg, denkt für d`Velo und uf der andere Site en Chiesweg, für d`Schpazier –gänger. Eigentlich logisch, dass d`Hundefüerer der Weg für Spaziergänger wähle und nöd der Veloweg. Aber uf em asphaltierte Schträssli chasch fascht alli 200-300 Meter en Frau mit bis zu 5 Hünd überhole mit em Velo. Die Hünd renne vo links nach rechts und vo rechts nach links über der Veloweg. Und wenn denn mit em Velo vo hinte chunsch und sicherheitshalber lütisch, denn ghörsch vielfach vo dene Hündeler: „Warum lüte sie denn au? Mir gesend sie denn scho.“

„Ich lüte, will ihri Hünd chrüz und quer über der Weg renne. Und ich will nun emol weder vo eim umgrennt, no vo eim bisse werde. Und ich schätzes au gar nöd, wenn die mir denn no nache renne und a mir ufegumpe!“

„Mini Hünd mache das nöd!“ chunnt denn wie us em Kanonerohr gschosse d`Antwort. Wenn sie`s denn aber doch mache, em Velofahrer nacherenne, denn ghörsch zerscht es verzwyflets: „Benno, chum sofort zu mir zrugg! Willsch jetzt cho Benno! Benno! Benno!“ Meischtens nützt alles Rüefe und Flueche nüt, wenn der Benno Freud dra het, dem Velofahrer so richtig Angscht i z`jage. Er isch halt en Siebesiech, der Benno!

Wenn mini Frau z.B. denn ahaltet, damit der Benno sie nöd über der Hufe rennt, denn ghört sie vo dere Super-Hundeschefin: „Das het er jetzt würklich no nie gmacht. Süscht folget er immer uf`s Wort!“ Wer`s glaubt……..!

Ha aber no en anderi Technik gseh, wie me Hünd cha zum Folge bringe, näm -lich mit Belohnig. Das Bild gaht mir nümme us em Chopf: Wenn ich vo Klote Richtig Bülach fahre, über der Waffeplatz mit breite Schtrasse, denn gseh ich immer wieder Hundehalter am Strasserand schtah, der Hund (ohni Leine!) sitzt vor ihne am Bode und der Chef haltet es Hundeguetsli über ihn, wo der Bello mit gierige Auge fixiert und wartet, bis es us der Hand vom Chef oder der Chefin is offene Muul gheit. Das aber natürlich erscht, wenn der Velofahrer, wo die Idylle natürlich schtört, ungefähr hundert Meter wyter gfahre isch. Denn lohnt es sich auf für der wildischti Bello nümme, nach em Guetsli au no us zwei Wädli uf em Velo es Schtück go usebiesse.

Us eusem Erker, ebe dem wo me a die Chrützig gseht, wie ich am Afang gschribe ha, da hei mir Wuche lang en Herr gseh, wo sin Hund jede Morge bis a die Wiese gfüehrt het, wo a dere Chrützig afangt. Dört het de Herr denn churz umeglueget und denn sin Hund is Gras use gschickt wo de sis Hinterteil abedrückt het (jede Mensch weiss wie das d`Hünd mache) und en schöni, grossi Wurscht is Gras abgsetzt het. Grad i der Nächi het es en Robidog, wo me für die Würscht vo de Hünd cha Säckli fasse. Nöd aber für de Herr! Wahrschynlich het de die agnehmi Wärmi vo dem Exkrement vo sim Tierli nöd möge und het die Rückschtänd em Puur oder sine Chüe überlah. En Gute!

Mich het das g`ärgeret. Drum han ich amene chline Pfahl wo ich genau dört in Bode gschteckt han es Plakat a gnaglet mit em Wortlut: „Liebe Benno, wenn din Herr din Schiisdreck nöd will mit neh, denn mach dies Gschäft bitte amene andere Ort! Danke!“

Ich ha denn gseh, wo de Herr mit em Hund vor dem Plakat gschtande, glese und schlussendlich wyterzoge isch. Es isch mir gsi, als ob der Hund sin Chef vorwurfsvoll aluege duet. Er het nämlich nümme verschtande, warum dass er jetzt nöd ab der Leine darf und sis Gschäft genau da im Gras verrichte, wie jede Tag.

Ja, sie denke ich sig en Hundehasser. Bin ich aber gar nöd. Ich chas sehr guet mit Hünd und Chatze. Nur die wo am andere Endi vo der Leine vom Hund hange, mit denen han ich mängisch e chli Müeh!

Es git übrigens vieli super Hundehalter. Us eusem Erker cha me au söttigi gseh. Die hend d`Hünd im Griff und nöd d`Hünd sie. Aber die liefere leider weniger Schtoff für Gschichte.